Rikke Villadsen
Rikke Villadsen (født 1976 i Aarhus) er en dansk tegneserieskaber og forfatter. Hun er uddannet fra Danmarks Designskole i 2008 med hovedfag i illustration ved Henrik Drescher og med sideløbende studier i film- og medievidenskab ved Københavns Universitet.

Villadsen debuterede i 2009 med tegneserien Skægmanden fra Varde i samarbejde med Jens Blendstrup, som de to fortsatte året efter med Skægmanden i Skærsilden. Begge bøger var en del af serien 676 fra forlaget Aben Maler. I 2011 udkom hendes første grafiske roman, Ind fra Havet. Hun fortsatte med tegneserien Et Knald til i 2014, en feministisk og surrealistisk queerwestern. Samme år udkom også den første af 9 piger i samarbejde med Bjørn Rasmussen. I serien udkom Liftet (2014) og Hesten (2015), der blev samlet med en ny historie som prolog 3 piger (2018). 

Statens Kunstfond tildelte i 2015 Villadsen et tre-årigt arbejdslegat i 2015. I 2017 udkom børnebogen Bennys far kører tog. Den første "ikkeheteronormative billedbørnebog".

I perioden 2014-2018 var Villadsen tilknyttet Forlaget Basilisk som tegneserieredaktør med en ambition om, at tegneserien skulle kunne nyde større anerkendelse i danske litterære institutioner. De fleste af hendes bøger er nominerede til Pingprisen i kategorien Bedste danske tegneserie. Ind fra Havet er oversat til engelsk, og Villadsen udkom som den første dansker på Fantagraphics Books i 2019. Siden fulgte COWBOY (Et Knald til) i 2020. I 2019 udkom Villadsens tredje grafiske roman, Tatovøren og klitoris på forlaget Fahrenheit. I 2020 udgav Villadsen selv en karantænekunstbog og -tegneserie, Tuberculosis 2020.

Kilder 

Forlæggere fra Danmark
Børnebogsforfattere fra Danmark
Tegneserieforfattere fra Danmark